Ek het egter ‘n goeie span medici en adviseurs wat my bystaan en my situasie monitor. Ek is op medikasie om die simptome van my siekte te help beperk. Hierdie span kommunikeer ook direk met die hoof onafhanklike direkteur op die PSG Groep-raad, Patrick Burton, sodat almal die regte besluite op die regte tye kan neem.
Die PSG manier is om pro-aktief te wees en om so goed as moontlik vir die toekoms te beplan.PSG is my lewe en ek het myself toegewy aan die maatskappy vir die afgelope 22 jaar. Ek is ongelooflik trots op die besighede wat ons oor die jare heen staangemaak het, soos Capitec, PSG Konsult, Curro, Zeder en al die ander beleggings vir die toekoms. Daar is soveel geleenthede waaraan die PSG-span werk op die oomblik. Ek is ook trots op die positiewe bydrae wat ons tot die Suid-Afrikaanse ekonomie gemaak het, en steeds maak. Ek bly glo dat hierdie ‘n land vol geleenthede is met baie talentvolle mense.
Ek kom nog elke dag in kantoor toe dit is vir my lekker om te sien hoe die mense by PSG daagliks ‘n verskil probeer maak deur hard en slim te werk. Ek probeer om die lesse wat ek oor die jare geleer het aan hulle oor te dra en kan sien hoe die PSG-DNA van dink en doen orals in die groep ‘n vashouplek gekry het.
Ek kon nie vir meer in my lewe gevra het nie. Ek het daarby ongelooflike kinders en kleinkinders. My vrou, Deidré, ondersteun my so baie en is ‘n regte steunpilaar. Elkeen van hulle is spesiaal op hulle eie manier en almal is lojale PSG-ondersteuners. Dit beteken baie vir my dat hulle saamstaan en beide my en PSG se belange op die hart dra.
Ek wil baie dankie sê vir almal wat PSG help bou het en nog verder gaan uitbou vorentoe. Ek is trots op ieder en elk van julle!